paragraph_text: "Dave" je osamnaesta epizoda druge sezone televizijske serije Izgubljeni i sveukupno 43. epizoda kompletne serije. Režirao ju je Jack Bender, a napisali su je Edward Kitsis i Adam Horowitz. Prvi puta je emitirana 5. travnja 2006. godine na televizijskoj mreži ABC. U radnji koja se odvija prije dolaska na otok, Hugo "Hurley" Reyes nalazi se u ustanovi za mentalno oboljele gdje se pokušava riješiti svog imaginarnog prijatelja Davea. U toj istoj ustanovi u jednom kratkom trenutku vidimo i Libby. Radnja u sadašnjem vremenu prati Hurleyja kojem se ponovno počinje priviđati Dave dok se ostali preživjeli sukobljavaju s "Henryjem Galeom" za kojeg otkrivaju da nije onaj za kojeg se predstavlja.